**Kezdd velünk a szünetet!**

**Családi nap az Iparművészeti Múzeumban**

Az október nem csak az építészet hónapja, hanem a múzeum egykori felavatásának, 1896. október 25. is az évfordulója, azaz születésnapja. Ezt a két alkalmat szeretnénk most az Iparművészeti Múzeum épületére koncentrálva megünnepelni sok játékkal, makettezéssel, valós és virtuális építészeti sétákkal.

Program:

**Szecessziós motívumvadászat!**

**Rejtett összefüggések a magyar szecesszió építészetében**

Az előadáson olyan iparművészeti részleteket mutatunk be budapesti épületekről, melyek alapján az épületek közötti összefüggéseket fedezhetünk fel. Azonos vagy hasonló padlóburkolatok, kerítésrácsok, ablakkeretek, vakolatminták a város teljesen különböző pontjain bukkannak fel. Külön kitérünk Lechner Ödön követőinek épületein azokra a részletekre, melyek a mester által kialakított motívumok alapján készültek. A válogatásban eddig még máshol nem publikált épületek fotói is szerepelnek. Az előadás ízelítőt ad a teljes, mintegy kétezer fotót tartalmazó anyagból, inspirációt nyújt a további részletek utáni vadászatra.

A projektet Rákos Kata művészettörténész mutatja be

**Épületséta – a pincétől a padlásig**

Előzetes regisztráció szükséges, a sétára max 25 főt tudunk fogadni.

11:00 – 14:00 **Műhely foglakozások kicsiknek és nagyoknak:**

**Lépcsők, honnan hová?**

A program során a múzeum lépcsőházait, az Iparművészeti Múzeum épületén belüli közlekedést vizsgáljuk: a rejtett csigalépcsőtől a régi korok különleges mitológiai és mesebeli lajtorjáin keresztül a mai lépcsőkig. Kis csoportokban makettekre lépcsőket, lépcsőházat készítünk, cipős dobozokból „életnagyságú” lajtorját építünk.

12:00 Séta a lépcsőházakban

**MÚZEUM - KERT - milyen lenne a múzeum környéke, ha te terveznéd meg?**

A múzeum melletti Angyal István térről és az Üllői útról nagyméretű fotókat készítünk, amire ki-ki elkészítheti a múzeum ideális környezetét. A szürke terek, a barátságtalan állványzat eltűnik és helyette parkok, szökőkutak, trambulinok, játszóterek emelkednek...

12:00 Séta a múzeum körül

**Kincses térkép – tájékozódás a múzeumban**

A játék során szubjektív, személyes térképet rajzolunk, kincskereső kalandban veszünk részt a múzeumban. Lerajzoljuk a legértékesebb tárgyak lelőhelyét, ezeket térképen rögzitjük. Tervezünk jelzéseket és „túraútvonalakat”, ami majd a későbbi múzeumlátogatóknak segít. Közben megismerkedünk a turista-, a városi, autós- és sok egyéb térképpel.

**Papírvarázs**

A régi képeslapok és plakátok most új életre kelnek, számtalan színes ékszert, kitűzőt, karkötőt készíthetsz ismerős tárgyak, a múzeum építészeti díszítéseiről készült fotók, nyomtatott lapozók felhasználásával. Papírt fonunk, laminálunk és egyedi technikával alakítjuk át.

**Helyszín:**

Iparművészeti Múzeum, Aula

1091 Budapest, Üllői út 33-37.

**Időpontja:**

2013. október 26., szombat 11:00 – 14:00

**Belépőjegy:**

800 Ft/fő, családi belépő 2000 Ft/max 5 fő

**További információ:**

[www.imm.hu/csaladinap](http://www.imm.hu/csaladinap)

+36 1 456 5121

Az épületsétára a muzeumpedagogia@imm.hu címen tudnak előzetesen regisztrálni.

A programra váltott jeggyel a *Gyűjtők és kincsek,* *A Bigot-pavilon – szecessziós épületkerámiák Párizsból* valamint *A szecesszió mesterei* című kiállítások látogathatók.